Svenskekongen tabbet seg ut igjen

«Mer åpent land enn noe annet man kan tenke seg»

Kong Carl Gustaf får sterk kritikk etter at han i dag hyllet diktatur-lederen Hassanal Bolkiah i Brunei. Det er ikke første gangen den svenske kongen tabber seg ut.

Oppdatert 10. februar 2004

Artikkelen er over 16 år gammel

- Han har jo en kolossal nærhet til folket, fortalte han til Sverige Radios Ekot.

- Hver søndag, etter besøket i moskeen, så har en åpen audiens hvor hvem som helst får fremføre sine ønsker, og trolig klage også. Så jeg opplever det sånn sett som et mer åpent land enn noe annet man kan tenke seg, sa svenskekongen.

Manglende kvinnerettigheter

Det er andre året på rad den svenske kongen besøker den lille sultanstaten Brunei. Takket være tilgangen på olje og gass har landet svært høye inntekter. Likevel ligger de langt tilbake på mange områder. Kvinner mangler de samme rettighetene som menn på områder som arv, omsorg for barn og statsborgerskap.

Det er imidlertid helt andre ting som svenskekongen har bitt seg merke i under statsbesøket.

- For eksempel på hans fødselsdag i juni, så tar han imot 40.000 mennesker i palasset sitt, som selvsagt er stort, ellers får man jo ikke plass til 40.000 mennesker. Han tar imot 20.000 besøkende to dager på rad, og byr på en stor buffé, forteller kongen.

Krever republikk

Flere svenske politikerne reagerer på at Carl Gustaf snakker så rosende om et diktatur. Nestleder i Venstrepartiet Ulla Hoffmann hadde følgende spontane reaksjon på kongens uttalelse.

- Republikk.

Olof Ruin, professor i statsvitenskap ved Stockholms universitet, mener kongen har "begått en dumhet".

Det er ikke første gangen den svenske kongen tabber seg ut. Han har blant annet flere ganger bommet på geografien i eget hjemland.

- Kjære örebroere, innledet han en tale. Uheldigvis befant han seg i Arboga - langt fra Örebro.

Mistet OL i 1994

Under en OL-frokost i 1988 kom svenskekongen 20 minutter for sent, dermed fikk Gro Harlem Brundtland hele tiden alene med IOC-bossen Juan Antonio Samaranch. Senere fikk Lillehammer OL i 1994 - på bekostning av svenske Östersund.

Det vakte også oppsikt da svenskekongen taklet en fergeinnvielse slik:

- Jeg innvier herved fergen som skal gå mellom... mellom... holdeplassene!

Publisert: 09.02.04 kl. 20:00 Oppdatert: 10.02.04 kl. 07:05